stanford-oval/wikipedia huggingface dataset:
ברנרד לואיס
ספרים ומאמרים > "האסלאם והמערב"

הספר "האסלאם והמערב" (Islam and the West) עוסק ביחסים שבין האסלאם לתרבויות המערביות. הוא נחלק לשלושה חלקים: החלק הראשון מטפל בהיסטוריה של יחסי הגומלין בין אירופה לעולם האסלאמי. החלק השני עוסק בתפישות שהתגבשו בחברות הללו כתוצאה מהמגעים האלה. החלק השלישי הוא החלק האחרון ועוסק בתגובות המוסלמיות למערב בתקופות השונות.
הפרק "שאלת האוריינטליזם" חוקר את משמעות המונח "אוריינטליזם". המחבר מראה שהשימוש במונח זה היה רווח עד לפני זמן לא רב על מנת לציין שתי משמעויות: ענף במחקר או אסכולה בציור; אולם לואיס טוען שכעת היא קיבלה משמעות חדשה, "של התייחסות לא-אוהדת או עוינת לעמי המזרח"
היות שהגענו לנקודה שבה גישות רבות שאלו את המונח "אוריינטליזם", טוען לואיס שהמזרחנים (שכונו "אוריינטליסטים") ויתרו על המושג באופן רשמי בקונגרס הבינלאומי ה-29 של המזרחנים ב-1973. לואיס מקונן שאף על פי שהשימוש במונח הושב לתחייה, הוא הוסב לשימוש פולמוסני.
הפרק סוקר בקצרה את עליית המגמה האנטי-אוריינטליסטית, שלה מגוון מקורות שמשתרעים ממזרחנים, ללאומנים ערבים ועד לתאורטיקנים מרקסיסטים, ולבסוף הוא מגיע לאדוארד סעיד, הפרשן העיקרי של זרם זה בארצות הברית. חלק ניכר מיתר הפרק מוקדש לביקורת על ספרו של סעיד "אוריינטליזם" (1978). לואיס סבור שהצלחת ספרו של סעיד נבעה מעמדתו האנטי-מערבית, ושימושו ב"רעיונות, ובשפה של זרמים ספרותיים, פילוסופיים ותאוריות פוליטיות אופנתיים בני זמננו". ובכך שהוא פישט יתר על המידה רעיונות מורכבים. הפרק חותם בסקירה קצרה של ביקורת נגד מגמה זו מצידם של הוגים ערבים כמו הפילוסוף המצרי פואד זקאנה.
ספרים ומאמרים > "מוזאיקה של המזרח התיכון"

ספר זה (במקור: A Middle East Mosaic) הוא אסופה ממגוון רחב של מקורות שלואיס תרגם לאנגלית.
ספרים ומאמרים > "משבר האסלאם: ממלחמה מקודשת לטרור רצחני"

ראשיתו של הספר במאמר שפרסם לואיס ב"ניו יורקר" בנובמבר 2001.
המחבר סובר כי העולם האסלאמי נתון במאבק פנימי לגבי דרך הטובה ביותר שיש להתייחס לבעיות שבהן נתונות רבות מהחברות שלו ולבסוף לפתור אותן: כלומר, העוני הפושה, פער סוציו-אקונומי קיצוני בין המעמדות השונים בחברה, ריבוי משטרים עריצים וחוסר היכולת להדביק את השווקים המתעוררים. המשבר נוגע לבחירה שהעולם האסלאמי עומד בפניה, בין שני פתרונות מנוגדים ומוחלטים. המחבר סבור כי המשבר מגיע לשיאו בצורת התפשטות הנשק הגרעיני במזרח התיכון.
אל מול אלו בתוך עולם האסלאם הטוענים שהפתרונות לבעיות הללו יבואו בדמות התרחבות הכלכלה החופשית והחופש הפוליטי ניצבות תנועות אסלאמיות פונדמנטליסטיות, שהבולטת שבהן היא הווהאביה, שמטילה את האחריות לכל החוליים על כל מה שמודרני ועל ההשפעה המערבית על העולם האסלאמי ודוגלת בדחייה בלתי-מסויגת של כל מה שמערבי. התנגדות זו כוללת אלימות נגד ארצות ואינטרסים מערביים, ובמיוחד ההתנגדות לשליטים המוסלמיים ה"כופרים" שמאמצים דרכים "מערביות". הפונדמנטליסטים מחפשים ליצור חברות אשר יהיו מבוססות על המשפט האסלאמי ועל מנהגי המסורת. המחבר מתריע שהפתרון לעימות בין ההשפעות המערביות להשפעות האנטי-מערביות בתוך העולם האסלאמי יקבע אם העולם האסלאמי יקנה לו שביתה לצד ארצות אחרות בקהילה הגלובלית או ייסוג לאחור בעודו נתון במאבק חריף עם המדינות הלא-מוסלמיות.
הספר תורגם לעברית בידי מנשה ארבל וראה אור בעברית בהוצאת דביר בשנת התשס"ו 2006.
ספרים ומאמרים > "מוזיקה של תוף רחוק"

ספר זה (במקור: Music of a Distant Drum) הוא אסופת שירים שלואיס תרגם לאנגלית מערבית, פרסית, טורקית ועברית.
ספרים ומאמרים > "מה השתבש?"

הספר "מה השתבש?" (2002) הוא ספר עיון קצר, המיועד לקהל הרחב, שנכתב מעט לפני פיגועי 11 בספטמבר. הוא תורגם לשפות רבות, בהן עברית, וזכה להצלחה מסחרית.
הספר מפרט רבים מכשלי הבאת המודרניזציה לעולם האסלאמי, ובסיומו מעלה בקצרה סיבות אפשריות לשיבוש שחל בעולם המוסלמי.
ספרים ומאמרים > "מבבל לדרגומן"

הספר "מבבל לדרגומן" (במקור: From Babel to Dragomans) ראה לאור בשנת 2004 והוא מכיל סדרת מאמרים ונאומים שראו אור מעל במות מקצועיות שונות במהלך ארבעת העשורים הקודמים ונושאיהם הם המזרח התיכון ועולם האסלאם.
ספרים ומאמרים > "שורשי הזעם המוסלמי"

במאמרו "שורשי הזעם המוסלמי", שפורסם ב-Atlantic Monthly בשנת 1990, הסביר לואיס את שורשי האיבה העמוקה שצמחה בין האסלאם למערב, שנחשפה במלוא עוצמתה בפיגועי 11 בספטמבר. על פי לואיס, האסלאם, יריב ותיק, מתמרד כנגד התרבות המערבית שזכתה לדומיננטיות במהלך הדורות האחרונים. יותר מכך, התרבות המערבית חדרה גם לארצות האסלאם עם תפיסות חדשות, כגון שחרור האישה וירידת קרנה של ההנהגה הוותיקה מול הדור הצעיר. שינויים חדים אלה גרמו לזעם רב בקרב המוסלמים כנגד תרבות המערב החילונית. במאמר זה גם טבע לואיס את הביטוי "התנגשות הציביליזציות", שנוכס מאוחר יותר על ידי הנטינגטון בספרו בשם זה.
ספרים ומאמרים > מחקרים נוספים

ספרו האחרון של לואיס, Fate and Power: Religion and Politics in the Middle East, ראה אור במאי 2010 בהוצאת אוניברסיטת אוקספורד.
ביקורות ומחלוקות > הוויכוח עם אדוארד סעיד

אדוארד סעיד נודע בשל התנצחותו הפובליציסטית עם לואיס. סעיד, מבקר הספרות הפלסטיני-אמריקני, שהיה פרופסור באוניברסיטת קולומביה, ביקש לבצע דקונסטרוקציה של מה שכינה "המחקר האוריינטליסטי" (Orientalist). סעיד כתב את טענותיו בספרו "אוריינטליזם" (1978) והביא את לואיס כדוגמה ראשית של אוריינטליסט בולט. סעיד טען ששדה מחקר המזרחנות היה מוטה לטובת אינטלקטואליזם פוליטי ולטיעונים מעגליים, ולא מבוסס על מחקר אובייקטיבי, כי הוא לובש צורה של גזענות ומשמש כלי שרת ביד עליונות אימפריאליסטית.
בהמשך פקפק סעיד בנייטרליות המדעית ביחס לחקר המזרח התיכון והעולם הערבי של כמה מלומדים מובילים בתחום כמו ברנרד לואיס. בריאיון לשבועון "אל-אהראם" אמר סעיד שהידע של לואיס על המזרח התיכון הוא כה מוטה שלא ניתן להתייחס אליו ברצינות. הוא טען ש"ברנרד לואיס לא ביקר במזרח התיכון ובעולם הערבי, לפחות ארבעים שנה. הוא יודע משהו על טורקיה, כך נאמר לי, אולם אינו יודע דבר אודות העולם הערבי". אדוארד סעיד חשב שלואיס מתייחס אל האסלאם כישות מונוליטית בלי שום ניואנסים של פלורליזם, דינמיקה פנימית, ומורכבות היסטורית, והאשים אותו ב"דמגוגיה ובורות מוחלטת."
גם ההיסטוריון אסד אבו ח'ליל מתח ביקורת על תפיסתו האוריינטליסטית של לואיס, בייחוד על האופן הכוללני שבו הגדיר לואיס "טרור אסלאמי". לדבריו, לואיס טועה כשהוא מחשיב את אוסאמה בן לאדן כ"תאולוג מוסלמי רב השפעה" ומשווה אותו לאל-ע'זאלי, בעוד רוב העולם המוסלמי רואה בו טרוריסט פונדמנטליסטי. אבו ח'ליל מתח גם ביקורת על מקומו הכללי של האסלאם בתפיסת עולמו של לואיס, וטען כי המאפיין הבולט ביותר בעבודתו הוא "תאולוגוצנטריות", מונח שנטבע על ידי מקסים רודינסון, לפיו לואיס מפרש את כל היבטי ההתנהגות של המוסלמים אך ורק מנקודת המבט של התאולוגיה האסלאמית, תוך ייחוס משמעות פחותה לתולדות העמים המוסלמים, שפותיהם, תרבות האסלאם, האזורים הגאוגרפיים בהם חיו וצורות הממשל בארצות ערב.
תגובתו של לואיס:
לואיס דחה את הדעה שהמחקר המערבי היה מוטה נגד המזרח התיכון, והשיב שהמזרחנות (אוריינטליזם) התפתחה כחלק מההומניזם האירופי באופן בלתי תלוי באימפריאליזם האירופי של העבר. הוא ציין שהצרפתים והאנגלים (בקיימברידג' ובאוקספורד) פיתחו את חקר האסלאם במאות ה-16 וה-17, הרבה לפני שהייתה להם שליטה כלשהי על המזרח התיכון. חלק ניכר ממחקר המזרחנות לא היה בו דבר כדי לקדם את גורמי האימפריאליזם. "איזו תכלית אימפריאליסטית שירתה, לשם דוגמה, פיענוחה של השפה המצרית העתיקה ואז השבתה למצרים כחלק מעברם המפואר שהם יכולים להתגאות בו?"
לואיס הראה שההפך ממה שטוען סעיד הוא הנכון: במאות ה-16–18, תקופת גיבושו של מדע המזרחנות, היה אימפריאליזם מוסלמי באירופה. נעשו שני ניסיונות מוסלמים לכבוש את אירופה: האחד, באותה תקופה כבשה האימפריה העות'אמנית את דרום אירופה ווינה ואוניותיהם הגיעו לאנגליה, אירלנד ואפילו עד איסלנד. השני, לפני כן, היה הכיבוש הערבי מצפון אפריקה של ספרד, דרום איטליה והפלישה לצרפת, שמהם אירופה התאוששה. כמו כן פיראטים מצפון אפריקה פלשו לחופי אירופה ומכרו אלפי אירופאים לעבדים. לעומת זאת, התאריך הכי מוקדם שניתן לדבר עליו על אימפריאליזם אירופי במזרח התיכון היה בסוף המאה ה-18, בשנת 1798, כשנפוליאון כבש את מצרים; עד אז המצב היה הפוך: האימפריאליזם הבולט היה דווקא זה המוסלמי באירופה.
לואיס גם התייחס ללימודי שפות במסגרת המחקר המזרחני ומראה שבגלל הכיבוש העות'מאני באירופה, בשביל האירופאים השפה השימושית ביותר של המזרח הקרוב הייתה טורקית, אך במקום זאת למדו באוניברסיטאות באירופה ערבית, כי הייתה שפה חשובה של טקסטים קלאסיים.
ספרי יובל לכבודו

The Islamic world from classical to modern times : essays in honor of Bernard Lewis / C.E. Bosworth, ... [et al.], editors. Princeton, N. J.: Darwin Press, 1989
The Jewish discovery of Islam : studies in honor of Bernard Lewis / edited by Martin Kramer. Tel-Aviv: Moshe Dayan Center for Middle Eastern and African Studies, Tel Aviv University, 1999
ספריו שתורגמו לעברית

המזרח התיכון והמערב. תרגם מאנגלית אליקים רובינשטיין; תל אביב, מערכות, תש"ל.
צמיחתה של טורקיה המודרנית. תרגמו לעברית משה זינגר ורבקה גוטליב; ירושלים: הוצאת ספרים ע"ש י"ל מאגנס, תשל"ז.
האסלאם בהיסטוריה: רעיונות, אנשים ומאורעות במזרח התיכון. תרגם מאנגלית שלמה גונן; עורך מדעי משה מעוז; תל אביב: זמורה-ביתן, תשמ"ד 1984.
עלי היסטוריה: קובץ מחקרים. ערכה רחל סימון; ירושלים: יד יצחק בן-צבי, תשמ"ח 1988.
שמיים ואנטישמיים: מחקר על סכסוך ועל דעות קדומות. תרגמה מאנגלית שפרה נט"ר; תל אביב: דביר, תשמ"ט 1989.
היהודים בעולם האסלאם. תרגמה מאנגלית מרים שקד; ירושלים: מרכז זלמן שזר לתולדות ישראל, תשנ"ו 1996.
המזרח התיכון: אלפיים שנות היסטוריה מעליית הנצרות עד ימינו. תרגמה מאנגלית עתליה זילבר; תל אביב, עם עובד, תשנ"ח.
הערבים בהיסטוריה. תרגם מאנגלית יונתן רטוש, תשט"ו. תרגום שני: תרגם מאנגלית מרדכי ברקאי; עורך מדעי יהושע פרנקל; תל אביב: דביר, תשנ"ה 1995.
המזרח התיכון. תרגמה מאנגלית דניאלה שחם; תל אביב: עם עובד, תש"ס 1999.
החשישים: כת קיצונית באסלאם. תרגם מאנגלית משה אילן; עריכה מדעית מאיר בר-אשר; ירושלים: הוצאת ספרים ע"ש י"ל מאגנס, תש"ס 2000.
מה השתבש?: ההתנגשות בין האסלאם והמודרניות במזרח התיכון. תרגם מאנגלית מנשה ארבל; עורך מדעי גיא מעיין; אור יהודה: כנרת, זמורה-ביתן, דביר, תשס"ד 2004.
משבר האסלאם: ממלחמה מקודשת לטרור רצחני. תרגם מאנגלית מנשה ארבל; עורך מדעי גיא מעיין; אור יהודה: דביר, תשס"ו 2006.
מוטי זוננפלד

| --- | --- |

מוטי זוננפלד
 לידה:  ברזיל
 מדינה:  ישראל 
 השכלה:  ישיבת היישוב החדש  ישיבת סלובודקה  ישיבת מרכז הרב 
 
מוטי (אליהו מרדכי) זוננפלד הוא איש עסקים ונדבן יהודי, חבר ועד מנהל בעמותת נאמני מרכז שניידר.
ביוגרפיה

זוננפלד, בנם של ג'ני (שיינדל חנה) ומשה יהודה זוננפלד, נולד בברזיל. קרוי על שם סבו הרב אליהו מרדכי, בנו של הרב יוסף חיים זוננפלד. למד בישיבת היישוב החדש בתל אביב, ישיבת סלבודקה וישיבת מרכז הרב.
זוננפלד מרבה לתרום לישיבות מכל החוגים, בהם, ישיבת מיר, מוסדות חסידות בעלזא וישיבת מרכז הרב. בין השאר הוא תומך בהוצאת ספרים תורניים באמצעות קרן רא"ם. תרם גם את בית המדרש 'בית נפתלי' של חסידות בעלזא באשדוד לעילוי נשמת אביו של אלימלך פירר, יו"ר עזרה למרפא.
זוננפלד הוא חבר האספה הכללית של עמותת מסע ישראלי.
חיים אישיים

זוננפלד נשוי בשלישית לשרה ומתגורר בירושלים וברעננה. לפרקים מתגורר גם בברזיל. בתו דניאלי נהרגה בתאונת דרכים בשנת תשע"ה.
קרן דניאלי

בעקבות פטירת בתו דניאלי זוננפלד, שהתנדבה בבית החולים שניידר לילדים, הקים את ״קרן דניאלי" המקדמת למעלה מ-100 מיזמים לטובת החברה הישראלית. מבין המיזמים:
״צוות דניאלי״ - צוות רפואי מקצועי וייחודי הכולל: רופאים, אחיות, פסיכולוגיות ועובדות סוציאליות מהמחלקה האונקולוגית בבית החולים שניידר הנותן טיפול ביתי לילדים חולי סרטן.
"פרס דניאלי לרפואה עם לב" - פרס המעלה על נס את הרופאים והאחיות שצוינו לשבח על גישתם האנושית לחולה ולמשפחתו.
"בשביל דניאלי" – שרות לאומי לנוער בסיכון - תוכנית שהוקמה על ידי אגודת עמינדב לשרות לאומי ומעניקה לנוער בסיכון הדרכה ובניין במעגלי החיים.
"מדרשת דניאלי" - מדרשה המכשירה בנות לקראת השירות הלאומי. המדרשה נוסדה על ידי מוסדות "בני דוד" בעלי.
צורבא לנשים - לימוד הלכה לנשים, הפועלת במתכונת של שיעור חד שבועי, בקהילות ברחבי הארץ והעולם.
"אחוזת דניאלי" - רעננה- מתחמים עבור גני ילדים.
"לב דניאלי" - מערך שבא לתת מענה לזוגות חשוכי ילדים. במסגרת הטיפולים שנעשים בהכוונת "בוני עולם". מסייעים ומנחים את צוות המעבדה באחריות ובהנחיות ההלכתיות כלפי המטופלים. המערך נחנך במרכז הרפואי הדסה עין כרם.
גרעין דניאלי – עכו - גרעין תורני בעיר עכו שמטרתו להרים את קרן התורה והיהדות במרכז העיר, להביא משפחות צעירות, תורניות ודינמיות, להקים בית מדרש מרכזי, ולהביא בנות השירות הלאומי ותלמידי המכינה לקבוע בעתיד את ביתם בעכו, במסגרת "גרעין דניאלי".
סידור תפילת דניאלי לנשים ולבנות - סידור לנשות ובנות ישראל, בתוספת ההלכות, ההליכות וההנחיות הנצרכות לתפילת הנשים. בעריכת הרב יעקב וינגרטן.
חוג פרשת השבוע ע"ש דניאלי זוננפלד במרכז מורשת בגין.
מלגות למצוינות ולחסד - המרכז האקדמי "שערי מדע ומשפט" בהוד השרון הקים תוכנית מלגות למצוינות ולחסד שמטרת תוכנית המלגות היא לעודד סטודנטים מכל חוגי הלימוד הקיימים במרכז האקדמי שעוסקים בפעילות חברתית ערכית ותורמים לקהילה בזמן לימודיהם.
מלגות לסטודנטים לרפואה באוניברסיטת בר-אילן.
בית מדרש יום שישי - בבית הכנסת "לכו נרננה" ברעננה.
"שירת דניאלי", ב'מתן השרון'- חדר פעילות במרכז החדש ברעננה של מתן השרון, מכון תורני לנשים, החדר נקרא "שירת דניאל".
בנועם דניאלי - המעודד רישום לנישואין דרך הרבנות במסגרת "ארגון רבני בנועם"
עמותה "למענם"
הערות שוליים

↑  הוועד המנהל וצוות העמותה — נאמני מרכז שניידר, באתר Friends of Schneider — נאמני מרכז שניידר (ב־)
↑  עלינו, באתר מסע ישראלי, ‏2018-12-05
| --- | --- |
בקרת זהויות :  NLI: 987007297844905171  VIAF: 297214327   WorldCat (עם VIAF): 297214327 
זוננפלד עומד במרכז, בטקס הענקת "פרס דניאלי לרפואה עם לב" לרופאות, רופאים ואחיות מתחום האונקולוגיה כהוקרה על טיפול יוצא דופן בחולים
רוית חלד

| --- | --- |

חלד בפברואר 2013
 לידה:  1980 (בת 45 בערך)
 ענף מדעי:  מדעים פלנטריים
 מקום מגורים:  ישראל, שווייץ
 מקום לימודים:  אוניברסיטת תל אביב (2007)  האוניברסיטה העברית בירושלים  אוניברסיטת קליפורניה בלוס אנג'לס 
 מוסדות:  אוניברסיטת ציריך  אוניברסיטת קליפורניה בלוס אנג'לס 
 פרסים והוקרה:  דורגה במקום 41 בפורבס ישראל ברשימת 50 הנשים המשפיעות ביותר ב-2015
 תרומות עיקריות
 חקירת ההרכב של פלנטות גזיות ענקיות במודל אי-יציבות בדיסקה, חקירת הקשר בין זמן הסיבוב של פלנטות להרכב והמבנה הפנימי, הערכת אורך היום בשבתאי
 
רוית חלד איטה (נולדה ב-1980) היא מדענית פלנטרית ישראלית, פרופסור במחלקה לאסטרופיזיקה ולקוסמולוגיה באוניברסיטת ציריך. חוקרת כוכבי לכת ענקי גזים במערכת השמש וכוכבי לכת חוץ-שמשיים. חברה בצוות המחקר של ג'ונו, גשושית לחקר כוכב הלכת צדק. בשנת 2015 חישבה במדויק את זמן הסיבוב העצמי של שבתאי, יחד עם אלי גלנטי ויוחאי כספי ממכון ויצמן למדע.
ביוגרפיה

חלד סיימה תואר ראשון במדעים באוניברסיטת תל אביב בשנת 2004. המשיכה במסלול ישיר לדוקטורט באוניברסיטת תל אביב, אותו סיימה בשנת 2008.
בין השנים 2007–2009 חקרה במסגרת פוסט-דוקטורט באוניברסיטת קליפורניה בלוס אנג'לס במחלקה למדעים פלנטריים. ב-2009 מונתה שם לעמית מחקר. במהלך שהותה באוניברסיטת קליפורניה חקרה את השפעתם של פלנטסימלים על היווצרות ענקי גזים, מידלה את הפלנטות החיצוניות במערכת השמש, ועבדה על ניתוח של שדה הכבידה של טיטאן, ירח שבתאי.
ב-2011 מונתה למרצה בכירה בחוג למדעי כדור הארץ של אוניברסיטת תל אביב. ב-2015 מונתה פרופסור חבר בחוג למדעי כדור הארץ באוניברסיטת תל אביב. ב-2016 עברה לעבוד באוניברסיטת ציריך.
חלד היא חלק מהצוות המדעי של הגשושית ג'ונו של נאס"א אשר חוקרת את כוכב הלכת צדק. כמו כן היא אחת מהמדענים הראשיים בצוות המחקר של הגשושית Jupiter Icy Moon Explorer של סוכנות החלל האירופית וגם חברת צוות המחקר של טלסקופ החלל PLATO של סוכנות החלל האירופית, האמור להיות משוגר ב-2024.
חלד נשואה להרלד איטה, פרופסור לפיזיקת חלקיקים, ואם לשניים.
מחקרה > היווצרות כוכבי לכת

מחקרה של חלד עוסק בהיווצרות של כוכבי לכת במערכת השמש. במסגרת המחקר נבדק הקשר בין היווצרות כוכבי הלכת למבנה הפנימי שלהם, עבור ענקי גזים, כגון צדק, שבתאי, וענקי קרח כגון נפטון, ואורנוס. נבדקים התהליכים המביאים להיווצרות כוכבי הלכת במערכת השמש שלנו לעומת היווצרות כוכבי לכת סביב כוכבים אחרים, המחקר בודק גם אם ניתן למצוא מנגנון אחיד החוזה את היווצרות כוכבי הלכת, ומה ההבדלים בין מערכות פלנטריות שונות והתהליכים הפיזיקליים המשפיעים על היווצרות כוכבי לכת במערכת מסוימת.
מחקרה > מבנה פנימי של כוכבי לכת וזמן הסיבוב הפנימי

קבוצת המחקר של חלד בודקת גם את המבנה הפנימי של כוכבי הלכת והרכבם. במסגרת המחקר מפותחים מודלים חישוביים לחזות את ההתנהגות הדינמית של כוכב הלכת והשוואה לתצפיות קיימות. במסגרת המחקר, הצוות חוקר את מהירויות הסיבוב העצמי של ענקי הגזים והאם ניתן למצוא קשר בין המבנה לתנועת האטמוספירה בכוכבי לכת אלו.
מחקרה > חסמים לתנועת הרוחות באורנוס ונפטון

חלד, יחד עם יוחאי כספי ועודד אהרונסון ממכון ויצמן למדע ואדם שומאן וביל הבארד מאוניברסיטת אריזונה, הצליחו לחשב כי הרוחות החזקות הנושבות על פני נפטון ואורנוס מוגבלות לשכבת אטמוספירה שעומקה אינו עולה על 1,000 ק"מ. בנפטון, רוחות אלו מנשבות במהירויות של כ-2,000 קמ"ש, עם סופות וזרמי סילון חזקים. מאז גילוי הרוחות הללו על ידי הגשושית וויאג'ר 2, ניסו חוקרים לגלות מה היקף תופעת הרוחות, על מנת להבין יותר טוב את הרכב מבנה ענקי הקרח הללו. ב-2013, כספי, חלד, שומאן, הבארד ואהרונסון הצליחו למדל את ההשפעה של הרוחות על שדה הכבידה של כוכבי הלכת ולהראות כי זרמי הסילון מהווים רק אחוז קטן ממסת כוכבי הלכת. תנועת הרוחות מביאה לשינוי במסה הרגעית של כוכב הלכת ובכך לתנודה בשדה הכבידה שלו. באמצעות חישוב הקשר בין לחץ וצפיפות לתבנית הרוחות ומדידת המומנט הכבידתי, הם הוכיחו כי שכבת הרוחות מוגבלת ל-1,000 ק"מ ומהווה אחוזים בודדים ממסת כוכבי הלכת. כתוצאה מכך החוקרים יכלו ליצור מפה של שדה הכבידה של כוכבי הלכת המבוססת על נתוני הרוחות.
מחקרה > חישוב זמן הסיבוב העצמי של שבתאי

בשנת 2015, הצליחה חלד, יחד עם יוחאי כספי ואלי גלנטי ממכון ויצמן למדע, לחשב במדויק את זמן הסיבוב העצמי של שבתאי (10 שעות, 32 דקות, 45 שניות). החישוב הקודם הסתמך על מדידות של הגשושית וויאג'ר 2 ב-1981. אולם חישובים שהתקבלו ממדידות הגשושית קאסיני הראו שיש אי תאימות במספרים ויש פער בהבנה וחישוב זמן הסיבוב העצמי של שבתאי. הבעייתיות היא שמרכיבי האטמוספירה של שבתאי, ובעיקר המימן וההליום, נעים במהירויות שונות ואינם מעידים על הסיבוב העצמי של שבתאי עצמו. על כן המחקר של חלד התבסס על חישוב מהירות הסיבוב על ידי מדידת שדה הכבידה של שבתאי ועל חישוב דחיסותו ופחיסותו (העובדה שקוטרו מכיוון מזרח-מערב גדול מקוטרו בכיוון צפון-דרום).
פרסומים נבחרים

Ravit Helled, Eli Galanti, Yohai Kaspi. Saturn’s fast spin determined from its gravitational field and oblateness. Nature 520, 202–204 (09 April 2015); DOI: 10.1038/nature14278
Ravit Helled, Jonathan Lunine, Measuring Jupiter's water abundance by Juno: The link between interior and formation models, Monthly Notices of the Royal Astronomical Society. 03/2014; 441(3). DOI: 10.1093/mnras/stu516
Yohai Kaspi, Adam P. Showman, William B. Hubbard, Oded Aharonson & Ravit Helled, Atmospheric confinement of jet streams on Uranus and Neptune Nature 497, 344–347 (16 May 2013) doi:10.1038/nature12131
Ravit Helled, Michael Lozovsky, Shay Zucker, A possible correlation between planetary radius and orbital period for small planets, Earth and Planetary Astrophysics (astro-ph.EP), DOI: 10.1093/mnrasl/slv158, arXiv:1510.04564 [astro-ph.EP]
Ravit Helled, Gerald Schubert, Core Formation in Giant Gaseous Protoplanets, Astrophysics (astro-ph), DOI: 10.1016/j.icarus.2008.08.002, arXiv:0808.2787 [astro-ph]
פרסים והוקרה

נבחרה בין חמישים הנשים המשפיעות ביותר של פורבס ישראל (2015)
נבחרה בין חמישים הנשים המשפיעות של "ליידי גלובס" ב-2016
נבחרה ברשימת ארבעים הצעירים המבטיחים של השנה של "גלובס" ב-2016
אתר Mako בחר בה ברשימת האנשים הכי משפיעים בישראל (2016)
ב-2024 קיבלה פרס על שם פאולו פרינלה (Paolo Farinella Prize)
הערות שוליים

↑  Ravit Helled, אתר מחלקת אסטרופיזיקה באוניברסיטת ציריך
1 2  רוית חלד, באתר האינטרנט של אוניברסיטת תל אביב (בעת הנוכחית, מתוך ארכיון האינטרנט "archive.is")
↑  New Professor @MNF: Astrophysicist Ravit Helled joins Computational Science
1 2  היווצרות והתפתחות של פלנטות, ומודליים פנימיים של פלנטות נושאי המחקר של רוית חלד באתר אוניברסיטת תל אביב, 15 במרץ 2015
↑  דף הבית של פרופסור איטה, אתר אוניברסיטת פרייבורג
↑  Yohai Kaspi, Adam P. Showman, William B. Hubbard, Oded Aharonson & Ravit Helled, Atmospheric confinement of jet streams on Uranus and Neptune Nature 497, 344–347 (16 May 2013) doi:10.1038/nature12131 מאתר מכון ויצמן
↑  הידען, ‏מדענים ישראלים חישבו את "טביעת האצבע" הכבידתית של תבניות הרוחות בכוכבי-הלכת אורנוס ונפטון, באתר "הידען",  מתאריך 18 במאי 2013
↑  אבי בליזובסקי, ‏חוקרים ישראלים מדדו במדויק את אורך היום בשבתאי: "מדהים לראות שבשנת 2015 עדיין חסרים לנו פרטים בסיסיים על גופים במערכת השמש", באתר "הידען", 26 במרץ 2015
↑  New Method Precisely Measures Rotation Period of Saturn אתר Sci-news.com מתאריך 28/3/2015
↑  Israeli researchers devise precise measurement of Saturn’s rotation אתר israel21c מתאריך 29/03/2015
↑  A new spin on Saturn's peculiar rotation אתר Sciencedaily.com מ-25 במרץ 2015
↑  רשימת 50 הנשים המשפיעות ביותר ב-2015, באתר פורבס ישראל
↑  רוית חלד, ב"50 המשפיעות שנת 2016", באתר "גלובס"
↑  פרופ' רוית חלד איטה-G40 - ארבעים הצעירים המבטיחים 2016, באתר גלובס
↑  רווית חלד, 36 חוקרת חלל, באתר mako, אוקטובר 2016
↑  EPSC2024: Farinella Prize 2024 Awarded to Ravit Helled , אנגלית
| --- | --- |
בקרת זהויות :  NLI: 987007357455705171  ISNI: 0000 0004 0285 4077  ORCID: 0000-0001-5555-2652  SUDOC: 269744509  VIAF: 298698103   WorldCat (עם VIAF): 298698103
קיקה גרסיה

אנריקה גרסיה מרטינס (בספרדית: Enrique "Kike" García Martínez; נולד ב-25 בנובמבר 1989), הידוע יותר בקיצור של שמו הפרטי "קִיקֶה", הוא כדורגלן ספרדי המשחק בעמדת החלוץ בקבוצת דפורטיבו אלאבס מהלה ליגה. הוא החל את הקריירה שלו בריאל מורסיה, ושיחק חמש עונות בליגה השנייה בספרד לפני מעבר למידלסברו ב-2014. אחרי עונה וחצי באנגליה, הוא חזר לספרד עם אייבר.
קריירה > ריאל מורסיה

גרסיה, שנולד במוטילה דל פלנקר, קואנקה, הצטרף לנוער של ריאל מורסיה בגיל 18. הוא ערך את הופעת הבכורה שלו בבוגרים בעונת 2007/08, בליגה הספרדית השלישית.
ב-23 במאי 2009, גרסיה שיחק את משחקו הראשון, כשנכנס כמחליף של קוויקה דה לוקאס בתיקו 2–2 בחוץ מול סלטה ויגו בליגה השנייה. הוא הבקיע את שערו הראשון כחודש לאחר מכן, בניצחון ביתי 2–1 על סלמנקה. בנובמבר של אותה השנה הוא חתם על חוזה חדש לשלוש שנים, והפך לשחקן הרכב קבוע.
גרסיה סבל מפציעה בספטמבר 2011, ולמרות שהושבת תחילה למשך חודש, הוא היה מחוץ לפעילות במשך כל העונה. באוקטובר של השנה שלאחר מכן הוא חתם על הסכם חדש עם מורסיה, שיימשך עד 2016.
בשנתו האחרונה, גארסיה היה מלך השערים השני המשותף בליגה עם 23 שערים ועזר לקבוצתו לעלות לפלייאוף לה ליגה. הוא גם היה שחקן החודש של מאי.
קריירה > מידלסבורו

ב-11 ביולי 2014, גרסיה הצטרף לקבוצת מידלסברו באנגליה, בעסקה של 3.5 מיליון יורו (2.7 מיליון ליש"ט).הוא הוחתם על ידי חברו אייטור קאראנקה, שעבד איתו בנוער הבינלאומי של הנבחרת הספרדית, וערך את הופעת הבכורה התחרותית שלו ב-9 באוגוסט כשפתח בבית בברמינגהם סיטי ביום פתיחת העונה, וכבש את השער השני של קבוצתו בדקה ה-66 לניצחון ביתי 2–0. הוא מצא שוב את הרשת בהופעתו השנייה שלושה ימים לאחר מכן, כשהחליף את אדם ריץ' בתחילת המחצית השנייה של תיקו בגביע הפוטבול ליג באולדהאם אתלטיק וכבש את השער האחרון בניצחון 3-0.
גארסיה נכנס למשחק בדקה ה-86 במשחק של מידלסברו בסיבוב הרביעי בגביע האנגלי נגד אלופת הפרמייר ליג המכהנת מנצ'סטר סיטי ב-24 בינואר 2015, וכבש את השער השני בניצחון קבוצתו 2-0.
גארסיה כבש בניצחון 3–0 של מידלסברו על ברנטפורד ב-15 במאי 2015, שהעלה את המארחים לגמר הפלייאוף עם 5–1 במצטבר. הוא היה מחליף במשחק המכריע, הפסד 0–2 לנוריץ' סיטי באצטדיון וומבלי.
קריירה > אייבר

ההחתמות של החלוצים דייוויד נוג'נט וג'ורדן רודס במידלסברו הובילו לספקולציות לגבי עתידו של גרסיה במועדון, ויצרו לחץ נוסף עבורו להיכלל בהרכב הפותח. לאחר התעניינות מצד קבוצות אחרות בליגה לידס יונייטד ו-וולברהמפטון וונדררס, הוא עזב וב-2 בפברואר 2016, וחתם באייבר בליגה הבכירה, אך רישום מאוחר גרם לכך שהוא לא יהיה כשיר לשחק עד העונה הבאה.
גארסיה ערך לבסוף את הופעת הבכורה שלו עבור הבאסקים ב-19 באוגוסט 2016, כשפתח בהפסד חוץ 2–1 מול דפורטיבו דה לה קורוניה. הוא כבש שבעה שערים בעונת הבכורה שלו - תשעה בכל המסגרות - ועזר לקבוצתו להגיע למקום העשירי.
ב-1 במאי 2021 גארסיה הבקיע את כל השערים של קבוצתו בניצחון הביתי 3-0 על דפורטיבו אלאבס.
קריירה > אוסאסונה

גרסיה המשיך בליגה הספרדית בעונת 2021, כשהשחקן החופשי הצטרף לאוסאסונה בחוזה לשלוש שנים עם סעיף רכישה של 15 מיליון יורו. הוא הבקיע את השער הראשון שלו עבור קבוצו בניצחון 3-2 בקאדיס.
גרסיה היה מלך השערים בגביע המלך 2022–23, ומצא את הרשת חמש פעמים בסיבובים המוקדמים ואף הגיע לגמר.
קריירה > אלאבס

ב-13 באוגוסט 2023, גרסיה חתם על חוזה לשנתיים עם דפורטיבו אלאבס, העולה החדשה ללה ליגה.
הערות שוליים

↑  Kike Garc�a renueva hasta 2016, www.marca.com
↑  "Oldham Athletic 0-3 Middlesbrough". BBC Sport (באנגלית בריטית). 2014-08-11. נבדק ב-2024-07-26.
↑  "Brighton & Hove Albion 0-3 Middlesbrough". BBC Sport (באנגלית בריטית). 2015-12-18. נבדק ב-2024-07-26.
↑  Kike García, a un paso de Osasuna, Mundo Deportivo, ‏2021-05-21 (בספרדית)
לודוויג התשיעי, רוזן הסן-דרמשטאדט

לודוויג התשיעי, רוזן הסן-דרמשטאדט (בגרמנית: Ludwig IX, von Hessen-Darmstadt‏; 15 בדצמבר 1719 – 6 באפריל 1790), היה  רוזן הסן-דרמשטאדט בין השנים 1768–1790.